ΨΗΦΙΣΜΑ

σχετικά με τις δημοσιονομικές καταστάσεις της Ευρωπαϊκής Κοινότητας Άνθρακα και Χάλυβα στις 31 Δεκεμβρίου 1997 και σχετικά με την ετήσια έκθεση του Ελεγκτικού Συνεδρίου όσον αφορά την ΕΚΑΧ για το οικονομικό έτος 1997, που συνοδεύεται από την απάντηση της Επιτροπής

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη τη δημοσιονομική έκθεση για το οικονομικό έτος 1997, που υπέβαλε η Επιτροπή, και συγκεκριμένα τον ισολογισμό και τους λογαριασμούς κερδών και ζημιών της ΕΚΑΧ στις 31 Δεκεμβρίου 1997(1),

- έχοντας υπόψη την έκθεση του Ελεγκτικού Συνεδρίου για τις δημοσιονομικές καταστάσεις της ΕΚΑΧ στις 31 Δεκεμβρίου 1997(2) και το παράρτημα, που περιέχει την έκθεση σχετικά με τη λογιστική διαχείριση και την οικονομική διαχείριση της Ευρωπαϊκής Κοινότητας Άνθρακα και Χάλυβα (C4-0055/99)(3),

- έχοντας υπόψη την έκθεση της Επιτροπής Ελέγχου του Προϋπολογισμού (Α4-0132/99),

Α. επισημαίνοντας ότι το Ελεγκτικό Συνέδριο συμπεραίνει πως οι δημοσιονομικές καταστάσεις της ΕΚΑΧ της 31ης Δεκεμβρίου 1997 παρουσιάζουν πιστή εικόνα των περιουσιακών στοιχείων, της οικονομικής κατάστασης και του αποτελέσματος των πράξεών της για το οικονομικό έτος που έκλεισε κατά την ημερομηνία αυτή,

Β. επισημαίνοντας ότι το Ελεγκτικό Συνέδριο αναφέρει πως η νομιμότητα και η κανονικότητα των πράξεων είναι στο σύνολό τους επαρκώς εξασφαλισμένες και προτείνει θετική δήλωση αξιοπιστίας των λογαριασμών,

Γ. επισημαίνοντας ότι, καθώς πλησιάζει η λήξη της συνθήκης των Παρισίων το έτος 2002 και οι δραστηριότητες της ΕΚΑΧ αποκλιμακώνονται σταθερά, ο συντελεστής φερεγγυότητάς της έφτασε το 28,3 % στο τέλος του 1997 κάνοντας ένα ακόμη βήμα στην κατεύθυνση του τεθέντος στόχου 100 % για το 2002, πράγμα που οφείλεται εν μέρει στην αύξηση του εγγυητικού κεφαλαίου και στη μείωση του ανεξόφλητου υπολοίπου των χορηγηθέντων δανείων,

Δ. επισημαίνοντας ότι πραγματοποιούνται προετοιμασίες ώστε, κατά την εκπνοή της συνθήκης το 2002, τα έσοδα από τα απομένοντα αποθεματικά να χρησιμοποιηθούν για ένα ταμείο έρευνας προς όφελος κλάδων που σχετίζονται με τις βιομηχανίες άνθρακα και χάλυβα,

1. λαμβάνει υπό σημείωση τις παρατηρήσεις του Ελεγκτικού Συνεδρίου και την απάντηση της Επιτροπής και εκφράζει την ικανοποίησή του για το γεγονός ότι η έκθεση του Ελεγκτικού Συνεδρίου δεν περιέχει καμία επίκριση και ότι προτείνεται θετική δήλωση αξιοπιστίας·

2. διαπιστώνει ότι, καθώς η ΕΚΑΧ πλησιάζει το πενηντράχρονό της ορόσημο του έτους 2002, η Επιτροπή εξακολουθεί να τη διαχειρίζεται με δημοσιονομική σύνεση, να διατηρεί πεπειραμένο προσωπικό και να αφιερώνει επαρκείς πόρους προκειμένου να διατηρηθεί μέχρι τέλους ο ποιοτικός έλεγχος·

3. λαμβάνει υπό σημείωση την παρατήρηση του Ελεγκτικού Συνεδρίου ότι ο συντελεστής φερεγγυότητας της ΕΚΑΧ πρέπει να παρακολουθηθεί έως και μετά την εκπνοή της συνθήκης των Παρισίων, ώστε να εξασφαλισθεί η εξυπηρέτηση των απομενουσών δανειοληψιών·

4. αντιλαμβάνεται ότι η στρατηγική της διάθεσης των κτηρίων της ΕΚΑΧ σε ολόκληρο τον κόσμο τελεί υπό υλοποίηση, με την ολοκλήρωση της μεταβίβασης του κτηρίου της Ουάσιγκτον το 1997, και ζητεί να ολοκληρωθεί συντόμως η μεταβίβαση των κτιρίων στην Κανμπέρρα, στη Λισσαβώνα, στο Windhoek και στο Μιλάνο·

5. θεωρεί ότι τα ζητήματα που είχαν προκαλέσει προβληματισμό κατά τα παρελθόντα έτη - όπως ο δανεισμός προς τη Eurotunnel, η χρηματοδότηση της δανικής Great Belt από την ΕΚΑΧ, η συμμόρφωση προς τους τεθέντες όρους για επιδοτήσεις επιτοκίου με στόχο τη δημιουργία θέσεων εργασίας και η αποτελεσματικότητα των διευθετήσεων για υποβολή εκθέσεων και παρακολούθηση - έχουν εν τω μεταξύ αντιμετωπισθεί.

(1) ΕΕ C 255 της 13.8.1998, σ. 3.

(2) ΕΕ C 255 της 13.8.1998, σ. 28.

(3) ΕΕ C 352 της 18.11.1998, σ. 1.